Hlavný vchod do pražskej ZOO s "chodníkom slávy", predstavujúcim otlačky nôh niektorých populárnych chovancov
**Zoologická záhrada hlavného mesta Prahy** (oficiálne: *Zoologická zahrada hl. m. Prahy*) je zoologická záhrada v dolnej časti pražskej Troje, ktorú prvý raz otvorili 28. septembra 1931. Ako prvá bola postavená administratívna budova pri hlavnom vchode a voliéry dravcov. Prvým zvieraťom v pražskej ZOO bola vlčica *Lotta*. Ďalšími zvieratami boli kone Przewalského (*Minka* a *Ali*). Herec Vlasta Burian daroval v roku 1934 do ZOO uškatcov *Hýtu* a *Batulu*. ZOO veľmi poznamenali ničivé povodne v roku 2002, kedy bola zatopená takmer polovica areálu. Povodne znamenali úhyn mnohých zvierat a nutnosť demolácie zničených objektov. Namiesto nich však v Troji vyrástlo niekoľko unikátnych stavieb, ktoré sa svojim poňatím blížia novému pohľadu na funkčnosť a zmysel zoologických záhrad. Od znovuotvorenia reštaurovanej ZOO sa počet návštevníkov pohybuje nad hranicou 1 000 000 ročne. V roku 2005 tu bolo možné vidieť 4 562 zvierat (630 druhov).

Činnosť
-------

ZOO je členom Európskej asociácie zoologických záhrad a akvárií (EAZA) a iných organizácií, a zúčastňuje sa mnohých programov na záchranu zvierat a reintrodukčných programov. Medzi české patrí záchrana bocianov bielych i čiernych, sovy pálenej, kuvikov, sov a sysľov. Medzi medzinárodné projekty patrí návrat do prírody koňa Przewalského, orlosupov a zubrov. V rámci *Európskeho programu pre zachovanie* (EEP) chová pražská ZOO mnoho druhov zvierat napr. slony indické, gorily nížinné, leopardov, levíčkov zlatohlavých, orangutanov, pandy červenej, žirafy Rothschildove, tučniaky Humboltove a mnoho ďalších. ZOO vedie medzinárodné plemenné knihy koňa Przewalského, leguána kubánskeho, korytnačky černavej a orlície bornejskej a európsku plemennú knihu ocelota stromového. Od roku 2004 je ZOO Praha i oficiálnym záchranným centrom CITES pre zabavené zvieratá.

ZOO ponúka mnoho vzdelávacích programov ako pre školy, tak i pre širokú verejnosť. Medzi ne patria i prednášky v budove vzdelávacieho centra sprievodcami po ZOO, komentované kŕmenie zvierat a mnoho ďalších. ZOO Praha tiež spolupracuje s Prírodovedeckou fakultou Karlovej univerzity, Českou poľnohospodárskou univerzitou a inými vysokými školami.

Stavby v ZOO Praha
------------------

*Indonézska džungľa* je najväčší a najnákladnejší pavilón pre zvieratá v dejinách českých zoologických záhrad. Bol postavený v rokoch 2002 - 2004 na mieste 50 rokov starého *Pavilónu opíc* a jeho cena presiahla 185 milionov českých korún. Pavilón bol slávnostne otvorený 29. novembra 2004. Expozíciu tvorí eliptický skleník a stavba budí dojem džungle s úzkymi cestičkami pre návštevníkov. Dvojposchodová expozícia zahŕňa vyhliadkové terasy na orangutanov a makakov na ostrovoch, varanov komodských, rozsiahle vodné plochy, vodopád a jaskynné chodby, kde ľudia môžu nahliadnuť do života nočných tvorov.

Okrem indonézskej džungle' patrí medzi významné stavby tiež komplex *opičích ostrovov* v dolnej časti ZOO, priechodné voliéry vtákov, *detská ZOO*, kde môžu deti vstúpiť medzi zvieratá a kŕmiť ich, pavilón *Afrika zblízka* a tiež nové výbehy pre soby, losy, leopardov a tigre v hornej časti ZOO. 

V roku 2009 boli vybudovaná a sprístupnená rozhľadňa *Obora*. V roku 2013 boli otovrené nové pavilóny slonov a hrochov postavené v hornej časti zoo na miestach bývalých výbehov žiriaf a antilôp.

Riaditelia
----------

* Jiří Janda (28. september 1931 – 25. august 1938)
* Jan Václav Staněk (26. august 1938 – 31. október 1939)
* Jan Vlasák (1. november 1939 – 16. júl 1946)
* Jaroslav Wolf (6. jún 1945 – 18. júl 1945 ako dočasný národný správca)
* František Daneš (1. august 1946 – 30. apríl 1947)
* Antonín Turek (1. máj 1947 – 28. február 1948)
* Karel Ješátko (1. marec 1948 – 31. júl 1948)
* Otakar Štěpánek (1. august 1948 – 28. február 1949)
* Zdeněk Jaroš (1. marec 1949 – 28. marec 1949)
* Cyril Purkyně (29. marec 1949 – 30. jún 1959)
* Zdeněk Veselovský (1. júl 1959 – 31. december 1988)
* Miloslav Kalaš (1. január 1989 – 28. február 1990)
* Jiří Felix (25. január 1990 – 15. jún 1990)
* Bohumil Král (15. jún 1990 – 3. jún 1997)
* Petr Fejk (4. jún 1997 – 31. október 2009)
* Miroslav Bobek (od 1. januára 2010)

Doprava
-------

Električková doprava v ZOO Praha
K zoologickej záhrade už desiatky rokov jazdí autobusová linka 112 z Holešovíc. V minulosti sem zriaďovali v sezóne ako posilu i špeciálne (tzv. účelové) zrýchlené autobusové linky. Turisticky atraktívna je doprava na lodiach, ktoré majú neďaleko ZOO prístavisko pravidelných plavieb. Pozdĺž Vltavy sú parkovištia pre zájazdové autobusy a osobné automobily. Oblasť je i cyklisticky atraktívna, ale ZOO nie je vybavená úschovňou bicyklov. Cesta od sídliska Bohnice z dôvodu nedostatočných parametrov nie je pre linkovú dopravu využívaná, hoci to býva často navrhované.

Hornú a dolnú časť zoologickej záhrady spája od roku 1977 sedačková lanová dráha, ktorú prevádzkuje Dopravný podnik hlavného mesta Prahy. Po záhrade jazdí tiež cestný vláčik.

Obrázky
-------

* Gorila.Gorila.
* Medveď biely.Medveď biely.
* Žirafa.Žirafa.
* Gepard.Gepard.
* Pteropus rodricensis.Pteropus rodricensis.
* 
* 
* 
*

Pozri aj
--------

* Botanická záhrada (Praha)

Iné projekty
------------

Commons
* Spolupracuj na Commons Commons ponúka multimediálne súbory na tému **Zoologická záhrada hlavného mesta Prahy**

Externé odkazy
--------------

* Oficiálne stránky
* EAZA